Vakbonde oorweeg nou eenjaar-ooreenkoms met EskomArgieffoto: GCIS Loononderhandelinge tussen vakbonde en die kragreus Eskom is Dinsdagoggend hervat. Livhuwani Mammburu, woordvoerder van National Union of Mineworkers (NUM), het in ŉ televisieonderhoud met eNCA gesê dat die vakbonde vir Eskom twee opsies gegee het vir ŉ eenjaar-ooreenkoms óf ŉ driejaar-ooreenkoms. Eskom het Vrydag ŉ 7%-verhoging vir vanjaar ter tafel gelê met ŉ 6%-verhoging vir die volgende twee jaar. “Die drie vakbonde [NUM, Numsa en Solidariteit] het ŉ koukus gehou en het ooreengekom dat ons vir nou vir ŉ eenjaar-ooreenkoms gaan druk aangesien Eskom se aanbod nie eens naby [aan ons eise] kom nie. Ons stel ŉ 8%-verhoging vir die eerste jaar , R500-behuisingstoelaag en ŉ 12%-bonus voor. Die driejaar-ooreenkoms is 8% vir die eerste jaar en 8,5% vir die volgende twee jaar,” het Mammburu gesê. Eskom het die behuisingstoelaagvoorstel verwerp en het die vakbonde laat weet hulle sal moet wag vir Eskom se geouditeerde finansiële state om afgeteken te word voordat ŉ bonus oorweeg kan word. Eskom is tans in ŉ maandlange stryd gewikkel met vakbonde oor werknemers se loonverhogings. Die kragvoorsiener voer aan sy benarde finansiële posisie laat hom nie toe om aan die vakbonde se loon- en ander eise te voldoen nie.